ועדת הכלכלה, כנסת 17, פרוטוקול מספר 245, 2007-05-07 13:00

משה כחלון: אני פותח את ישיבת ועדת הכלכלה.

משה כחלון: על סדר-היום: 1.

משה כחלון: תיקון טעות בחוק הסדרים במשק המדינה (תיקוני חקיקה להשגת יעדי התקציב והמדיניות הכלכלית לשנת הכספים 2007), התשס"ז-2007.

משה כחלון: 2.

משה כחלון: תיקון טעות בחוק משק החשמל (תיקון מס' 6), התשס"ז-2007.

משה כחלון: קיבלנו פנייה מיושבת-ראש הכנסת לדון בתיקוני הטעויות בחוק ההסדרים למשק המדינה ובחוק משק החשמל.

משה כחלון: היועצת המשפטית, בבקשה.

אתי בנדלר: סעיף 10א לפקודת סדרי השלטון והמשפט, התש"ח-1948, קובע מנגנון לתיקון טעויות בנוסח חוק שמתקבל.

אתי בנדלר: סעיף (ב) שבו קובע כדלקמן: נפלה טעות בנוסח של חוק, כפי שנתקבל בכנסת, וקבעה הוועדה לפי הצעת יושב-ראש הכנסת כי הטעות היא לשונית טכנית, פליטת קולמוס, השמטה מקרית, טעות הדפסה, שיבוש של העתקה וכיו"ב, רשאית הכנסת בהחלטה לתקן את הטעות.

אתי בנדלר: בהתאם לכך, לאחר שהיתה פנייה אלי ממשרד התקשורת וממשרד התשתיות הלאומיות לגבי שתי טעויות טכניות שנפלו בחוקים שהתקבלו, הכנתי את הפניות.

אתי בנדלר: במסגרת חוק הסדרים לשנת 2007 תוקן חוק התקשורת.

אתי בנדלר: באופן כללי בשני המקרים מדובר בטעויות שנפלו בשלב עריכת החוק והכנתו להנחה לקריאה השנייה ולקריאה השלישית, לאחר שהוא אושר בוועדה.

אתי בנדלר: נעשו שינויים שונים, ונוספו סעיפים קטנים שונים.

אתי בנדלר: ההפניות לסעיף קטן בשני המקרים האלה לא תוקנו בסעיף מסוים.

אתי בנדלר: לגבי חוק התקשורת, בסעיף 4א(א4) נאמר שהשר רשאי לשנות מתנאי ההסמכה או ההרשאה שניתנו לפי הוראות סעיפים קטנים, וכן רשאי הוא לבטל הסמכה או הרשאה כאמור וכיו"ב.

אתי בנדלר: בסעיף יש הפניה לסעיף (ד3), ואולם ההפניה לסעיף (ד3) איננה במקומה וצריכה להיות הפניה לסעיף (ד4).

אתי בנדלר: מה שקרה הוא, שבמה

אתי בנדלר: לך הדיונים נוסף סעיף קטן שקיבל מספור חדש, וסעיף (ד3) הפך להיות סעיף (ד4), אלא שאת ההפניה לא תיקנו.

אתי בנדלר: מדובר בטעות טכנית קלאסית.

משה כחלון: האם יש הערות לגבי התיקון?

עו"ד טל רוזנפלד: אין הערות.

משה כחלון: תודה.

משה כחלון: התיקון מאושר.

אתי בנדלר: אנחנו נעלה את התיקון לאישור המליאה.

אתי בנדלר: 2.

אתי בנדלר: תיקון טעות בחוק משק החשמל (תיקון מס' 6), התשס"ז-2007

משה כחלון: נעבור לדיון בתיקון טעות בחוק משק החשמל (תיקון מס' 6), התשס"ז-2007.

אתי בנדלר: הטעות השנייה נפלה בחוק משק החשמל (תיקון מס' 6), התשס"ז-2007, שהתקבל ב-19 במארס 2007.

אתי בנדלר: החוק קבע שתהיה זכאות לתעריפים מופחתים לצרכנים שהגיעו לגיל פרישה ומקבלים גמלה להבטחת הכנסה.

אתי בנדלר: הם ישלמו 50% מהתעריף הביתי בעד 400 הקוט"ש הראשונים שצרכו מדי חודש בשימוש ביתי.

אתי בנדלר: החוק מתייחס לנושא התקנת תקנות בשני מישורים ובשני היבטים.

אתי בנדלר: האחד, תקנות שבהן הוראות בדבר דרכים להוכחת זכאות לתשלום מופחת ואופן מסירת המידע לשם הוכחת הזכאות.

אתי בנדלר: הנושא השני הוא זכאות לתשלום מופחת בתנאים שנקבעו בחוק לאוכלוסיות נוספות.

אתי בנדלר: בנושא השני, של הרחבת האוכלוסיות הזכאיות, כלל לא ברור שיותקנו תקנות בשל מגבלת תקרת ההפחתות או ההנחות שנקבעו בחוק.

אתי בנדלר: באשר לנושא הראשון, של הוכחת הזכאות, כללי הזכאות, דרכים להוכחת הזכאות ואופן מסירת המידע, יש חובה להתקין תקנות גם לאוכלוסיית הזכאים שכבר נקבעה בחוק וגם אם ייקבעו אוכלוסיות נוספות.

אתי בנדלר: בעניין זה נקבעה חובת התקנת תקנות תוך 60 ימים מיום פרסום החוק.

אתי בנדלר: דא עקא, שבאותו סעיף נאמר שהחובה להתקין תקנות תהיה תוך 60 ימים לנושא השני של התקנות ולא לנושא הראשון של הוכחת הזכאות, וזה בשל שינוי מיקום הסעיף.

אתי בנדלר: אני מבקשת שייקבע כדלקמן: בחוק משק החשמל (תיקון מס' 6), התשס"ז-2006, להלן תיקון מס' 6, בסעיף 3(ב), במקום "31א(ב)" צריך להיות "31א(ג)".

אתי בנדלר: כאן אני מבקשת לקבוע, בניגוד לתיקון הקודם שבו אני מבקשת שתחילת התיקון תהיה ביום תחילת החוק, שתחילתו של תיקון הטעות תהיה 60 ימים מיום פרסומו של תיקון מס' 6.

אתי בנדלר: זה יותיר עדיין תקופה של 30 ימים בין מועד התקנת התקנות לבין מועד תחילת החוק, כדי שהתקנות תהיינה מוכנות במועד תחילת החוק.

משה כחלון: האם יש הערות?

משה כחלון: לא.

לאה ורון: על זה נהגה אמי, מנוחתה עדן, לומר שרק מי שרוחץ כלים שובר לפעמים כלים.

אתי בנדלר: אני גאה בזה, שבאופן כללי אנחנו ממעטים בטעויות.

לאה ורון: זה כמעט לא קורה.

משה כחלון: הוועדה קובעת שהתיקון אושר, ונעלה אותו למליאה.

משה כחלון: מתי יתחילו להחיל את התקנות?

עו"ד שבתאי אלבוחר: אנחנו כבר עובדים על התקנות.

עו"ד שבתאי אלבוחר: אנחנו יושבים עם המוסד לביטוח לאומי, שם יש הידע המקצועי איך להוכיח מי זכאי בעניין הזה.

משה כחלון: הגדרנו את זה בצורה ברורה, מקבלי קצבה שאין להם הכנסה.

עו"ד שבתאי אלבוחר: אנחנו מנסים למצוא דרך להעביר את המידע מהמוסד לביטוח לאומי.

עו"ד שבתאי אלבוחר: יש עניין של הבטחת סודיות ופרטיות, ואנחנו צריכים להתגבר על המכשול המשפטי הזה.

עו"ד שבתאי אלבוחר: אנחנו יושבים עם היועצת המשפטית של המוסד לביטוח לאומי, ואני מאוד מקווה שנעמוד בקביעה תוך 60 יום.

משה כחלון: תודה רבה.

משה כחלון: הישיבה נעולה.